SL Uradni list Evropske unije C 156/1

RESOLUCIJA SVETA

z dne 8. junija 2010

o uskladitvi pravil o tujih odvisnih družbah (TOD) in pravil o podkapitalizaciji v Evropski uniji

2010/C 156/01

SVET EVROPSKE UNIJE –

OB OPOZARJANJU na sporočilo Komisije Svetu, Evropskemu parlamentu in Ekonomsko-socialnemu odboru z dne 19. decembra 2006 o usklajevanju sistemov neposrednih davkov držav članic na notranjem trgu (1), na njeno sporočilo z dne 10. decembra 2007 o uporabi ukrepov s področja boja proti zlorabam na področju neposrednih davkov (v EU in v zvezi s tretjimi državami) (2) in na sklepe Sveta o usklajevanju sistemov neposrednih davkov držav članic na notranjem trgu z dne 27. marca 2007;

OB PRIZNAVANJU, da je treba najti ustrezno ravnovesje med javnim interesom za preprečevanje zlorabe in zaščito davčnih osnov držav članic ter se izogibati nesorazmernim omejitvam čezmejne dejavnosti v EU;

OB UGOTAVLJANJU, da so lahko pravila s področja boja proti zlorabam po obliki različna, kot na primer splošni pojem zlorab, ki temelji na zakonodaji ali je opredeljen v sodni praksi, ali bolj specifične določbe s področja boja proti zlorabam, kot so pravila o tujih odvisnih družbah (TOD), nadalje ob upoštevanju mnenja nekaterih držav članic, da imajo lahko pravila o podkapitalizaciji določeno vlogo pri preprečevanju zlorab; ob opozarjanju tudi, da so pravila s področja boja proti zlorabam predvidena v direktivah EU o obdavčevanju pravnih oseb;

OB UGOTAVLJANJU, da se izraz „pravila o podkapitalizaciji“ v tej resoluciji nanaša na pravila o podkapitalizaciji, ki so namenjena preprečevanju zlorab, ne pa na splošno na vsa pravila o podkapitalizaciji, in ob upoštevanju, da se s pravili o podkapitalizaciji, ki se ravnajo po tržnem načelu, lahko prepreči izogibanje davkom ali ohrani uravnotežena podelitev davčnih pristojnosti ali pa oboje;

OB UPOŠTEVANJU, da lahko pravila o TOD ali pravila o podkapitalizaciji predstavljajo omejitve za uresničevanje svoboščin iz Pogodbe, če se zaradi njih različno obravnavajo objektivno primerljivi primeri na nacionalni ravni in čezmejnimi primeri;

OB OPOZARJANJU, da iz sodne prakse Sodišča EU izhaja, da so omejitve svoboščin iz Pogodbe v EU lahko upravičene zaradi prevladujočega javnega interesa, na primer preprečevanja izogibanja davkom in/ali ohranitve uravnotežene podelitve davčnih pristojnosti med državami članicami, če so sorazmerne s takšnimi cilji in če je preprečevanje izogibanja davkom v zvezi s „povsem umetnimi konstrukti“ na splošno upravičeno;

OB UPOŠTEVANJU, da lahko nacionalna pravila o TOD in pravila o podkapitalizaciji glede na namen vsebujejo merila „varnega pristana“, katerih neizpolnjevanje pomeni največjo možnost zlorabe, če je davkoplačevalcu dovoljeno, da predloži dokazilo o nasprotnem;

OB POUDARJANJU, da pomenijo vodilna načela politično zavezo, katere izvajanje je prepuščeno odločitvi vsake države članice, in tako ne vplivajo na pravice in obveznosti držav članic niti na zadevne pristojnosti držav članic in Unije, ki izhajajo iz Pogodbe, ter predvsem ne zahtevajo od tistih držav članic, ki tovrstnih pravil, ki so navedena v tej resoluciji, nimajo, da takšna pravila uvedejo –

PRIPOROČA, da države članice pri izvajanju čezmejnih pravil o TOD in pravil o podkapitalizaciji v EU, ki se za podobne primere na nacionalni ravni ne uporabljajo, sprejmejo naslednja vodilna načela:

A. Kar zadeva uporabo pravil o TOD, je neizčrpen seznam kazalnikov, ki nakazujejo, da se je dobiček morda umetno stekel v tujo odvisno družbo, naslednji: (a) obstajajo premalo tehtni ekonomski ali poslovni razlogi za dodelitev dobička, kar torej ne odraža gospodarske realnosti; (b) ustanovljena družba v bistvu ne ustreza dejanski vzpostavitvi, s katero naj bi se izvajale pristne gospodarske dejavnosti; (c) ni sorazmerne korelacije med dejavnostmi, ki jih navidezno izvaja TOD, in obsegom, v katerem ta družba fizično obstaja, torej da ima prostore, osebje in opremo; (d) nerezidenčna družba je prekapitalizirana – ima znatno več kapitala, kot ga potrebuje za izvajanje svoje dejavnosti; (e) davkoplačevalec je sklenil sporazume, ki ne ustrezajo gospodarskemu stanju, imajo majhen poslovni pomen oziroma ga nimajo ali ki bi lahko bili celo v nasprotju s splošnimi poslovnimi interesi, če ne bi bili sklenjeni zgolj z namenom izogibanja plačilu davkov.

B. Kar zadeva uporabo pravil o podkapitalizaciji, ki bodo upoštevala tržno načelo, se bo ocenil vsak primer posebej. Neizčrpen seznam kazalnikov, ki nakazujejo umetni prenos dobička, vključuje zlasti: (a) finančni dolg je previsok glede na lastni kapital; (b) znesek neto obresti, ki ga vplača družba, presega določen prag zaslužka pred obrestmi in davki (EBIT) oziroma zaslužka pred obrestmi, davki, depreciacijo in amortizacijo (EBITDA); (c) primerjava med odstotkom lastniškega kapitala družbe z odstotkom skupine po vsem svetu očitno dokazuje, da je dolg čezmeren.

POUDARJA, da je upravno sodelovanje lahko izredno pomembno za zagotavljanje učinkovitosti ukrepov proti zlorabi, ter pri tem poudarja pomen medsebojne pomoči držav članic pri odkrivanju zlorab in boja proti njim.

(1) COM(2006) 823 konč.

(2) COM(2007) 785 konč.